Hun vekker oppsikt med norsk «Fifty Shades of Grey»
Mosse-jenta forteller til VG at all motstand hun har fått i forbindelse med det erotiske bokprosjektet, får henne til å ville skrive mer på trass. Hedda Robertsen er den unge forfatteren som kan komme til å gi «Fifty Shades of Grey»-forfatter L.E. James konkurranse i den norske bokhøsten. Den britiske boksuksessen kommer i dag på norsk, og det er vist en enorm interesse blant nordmenn. De siste ukene er det likevel en annen erotisk utgivelse som har fått anmeldernes oppmerksomhet. Hedda Robertsens andre bok «Ildfuglen», som er ute i disse dager, er blitt fullrost av Aftenposten og Dagbladet. VGs anmelder er ikke like overbevist (se egen anmeldelse) og gir terningkast tre: Heldigvis, mot slutten øker en indre temperatur som formidler både smerte og frihet, skriver anmelderen. - Da vi skulle booke dette intervjuet, fant vi ikke nummeret ditt i telefonkatalogen. Er det en grunn til det? - Ja, at jeg har hemmelig nummer er et bevisst valg. Siden jeg er jente, føler jeg mer utsatt som forfatter av denne boken. Det er lett å havne i en sånn kategori ... Med jenter blir det fort mye følelser. Jeg liker å være privat, da. Er dette husmorporno? - Nei, jeg vil absolutt ikke definere boken som husmorporno. Hvorfor ikke? - Jeg er jo ingen husmor! Og det er jo ikke karakterene mine heller. Jeg opplever at mange har en mening om erotikk eller pornografi, uten egentlig å vite hva de legger i begrepene. Men dette er pornografisk? - Ja, det er det. I tillegg til at jeg synes sex er en fin ting å ta tak i litterært, er jeg også opptatt av det psykologiske aspektet, og da synes jeg sex fungerer som en god uttrykksform. Du beskriver sex på en litt creepy måte? - Ja, jeg liker at leseren får den ubehagelige følelsen, det skal liksom stikke litt og gjøre litt vondt. Litteraturen må ta tak i deg, du skal jo ikke sove deg gjennom en roman. Det har vært interessant å beskrive smertefull og vond sex. Hvor kommer din fascinasjon for det erotiske fra? - Det var vel først på videregående at jeg oppdaget erotisk litteratur. Så flyttet jeg til London og begynte å jobbe på en pub, da jeg begynte å skrive på min første bok, som kom veldig naturlig. Jeg er også veldig fascinert av Georges Bataille, som kombinerer sex med død og vold. Jeg liker at man kan blande filosofi og pornografi, råhet og stilisme. Hvordan reagerte familien din da du som 20-åring meldte at du skulle gi ut en erotisk, delvis sadomachistisk roman? - Ikke alle er like begeistret for at jeg skriver erotisk. De spør hvorfor jeg ikke kan finne noe annet å skrive om. Men da blir jeg bare trassig. Du har uttalt at du tror alle kvinner ønsker å bli underkastet? - Det jeg mener, er vel at det er en styrke i det å kunne hengi seg også, det er noe deilig i det. Interessen for «Fifty Shades» kan kanskje ses som et eksempel på det. Hva synes du om «Fifty Shades of Grey»? - Jeg sliter med å komme meg gjennom den, det dårlige språket irriterer meg. Litteratur må utfordre meg på flere nivåer, og det gjør dessverre ikke «Fifty Shades of Grey». Det kan virke som om du er inspirert av Natalie Portman i Black Swan? - Hun er en skuespiller som jeg liker veldig godt, og da jeg så filmen, ble jeg veldig inspirert av det melodramatiske og hennes tolkning av rollen som ballettdanserinne. Har flinke piker noe å lære av boken din? - Kanskje. Mange jenter ønsker jo å være flinke gjennom å kontrollere veldig mye i livene sine. Jeg tror det kan være fint med en balanse. Når vi har kontroll i alle situasjoner, da går vi glipp av noe. For meg gjelder det både skriving, kjærlighet og sex. Ikke alle tar erotisk litteratur seriøst? - Nei, mange kategoriserer erotisk litteratur som dårlig kiosklitteratur. Det gjør at jeg får lyst til å vise at det går an å gjøre det bra. Jeg håper denne boken kan treffe både kvinner og menn i alle aldre.Den amerikanske salgssuksessen «Fifty Shades of Grey» har skapt interesse og etterspørsel etter annen erotisk litteratur. Her har du et knippe klassikere og nye utgivelser. «Fifty shades of Grey», E.L. James: For øyeblikket, verdens mestselgende bok. Kommer på norsk i dag. «Et kød - erotiske fortællinger», Kristina Stoltz: Forfatteren oppfordrer unge kvinner til å lese erotisk litteratur og sette ord på sine seksuelle fantasier.Anne B. Ragde: Norges forfatterdronning skriver også erotisk. Boken handler om makt, og om å ta og miste kontroll over kroppen og begjæret. «Sangen om den røde rubin», Agnar Mykle: Boken fra 1957, som ble ført til Høyesterett grunnet dens pornografiske innhold, der både forfatter og forlegger ble frikjent. «Uten en tråd», Jens Bjørneboe: Boken handler om en pike med seksuelle hemninger, som oppsøkte en lege med orgasme som spesialfelt. Også denne gangen ble det politianmeldelse, Høyesterett.«Bare for deg», Sylvia Day «Historien om O», Pauline Réage «Anatomi. Monotoni», Edy Poppy «100 tag med hårbørsten før sengetid», Melissa Panarello «Fransk åpning», Vigdis Hjorth. «Historien om øyet», Georges Bataille
Hedda Robertsen (25) føler seg ekstra utsatt som kvinnelig forfatter av erotisk litteratur.